text:
пробег в най-малко повтарящите се интервали, препоръчани от производителя на собственика (напр. не в интервалите, препоръчани за основно обслужване).
 4.4. Обслужване на двигатели, избрани за изпитване по графика за пробег
 4.4.1.
 Ремонтите на компонентите на двигател, избран за изпитване по графика за пробег, с изключение на двигателя, системата за контрол на емисиите или горивната система, се изпълняват само при авария на частта или неизправност на системата на двигателя.
 4.4.2.
 За откриване на неизправност, лоша регулировка или дефектни части на двигателя, може да се използват само оборудване, уреди или инструменти, които се предлагат от търговците и които са налични в сервизите, и:
 a)
 се използват във връзка с планово обслужване на такива компоненти; и
 б)
 се използват след установяване на неизправност в двигателя.
 4.5. Критично извънпланово обслужване, свързано с емисии
 4.5.1.
 Разходът на необходимия реагент се определя като критично извънпланово обслужване, свързано с емисии, за целите на провеждане на график за пробег и за включване в инструкциите за обслужване, предоставяни от производителите на собствениците на нови превозни средства и двигатели с тежък режим на работа.
 ПРИЛОЖЕНИЕ 8
 Съответствие на превозни средства/двигатели в експлоатация
 1. ОБЩИ ПОЛОЖЕНИЯ
 1.1.
 Във връзка с типовото одобрение, дадено за емисии, е подходящо да се вземат мерки за потвърждение на функционалността на устройствата за контрол на емисиите през срока на експлоатация на инсталиран в превозно средство двигател при нормални условия на използване (съответствие на подходящо поддържани и използвани превозни средства/двигатели в експлоатация).
 1.2.
 За целите на настоящото правило тези мерки трябва да се проверяват през период, отговарящ на съответния срок на експлоатация, определен в член 5.3. от настоящото правило, за превозни средства или двигатели, които имат типово одобрение по ред В1, ред В2 или ред С от таблиците в точка 5.2.1 от настоящото правило.
 1.3.
 Проверката на съответствие на превозни средства/двигатели в експлоатация се прави на основа на информация, осигурена от производителя на органа за типово одобрение, извършващ проверка на емисиите за група представителни превозни средства или двигатели, за които производителят е получил типово одобрение.
 Фиг. 1 в настоящото приложение илюстрират процедурата за проверка на съответствието в експлоатация.
 2. ПРОЦЕДУРИ ЗА ПРОВЕРКА
 2.1.
 Проверката на съответствието на превозните средства в експлоатация от страна на органа за типово одобрение се извършва въз основа на цялата съответна информация, с която производителят разполага, и съгласно процедури, които са сходни на определените в допълнение 2 от Спогодбата от 1958 г. (E/ECE/324-E/ECE/TRANS/505/Rev.2). Алтернативите са доклади от наблюдения в експлоатация, предоставени от производителя, инспекционно изпитване от органа за типово одобрение и/или информация за инспекционно изпитване, проведено от държава по спогодбата. Процедурите, които се използват, са дадени в точка 3.
 3. ПРОЦЕДУРИ НА ПРОВЕРКА
 3.1.
 Проверката на съответствието на превозни средства в експлоатация се извършва от органа за типово одобрение въз основа на информация, предоставена от производителя. Докладът за наблюдение в експлоатация (ДНЕ), изготвен от производителя, трябва да се основава на изпитване на двигатели или превозни средства в употреба чрез доказани и подходящи изпитвателни протоколи. Тази информация (ДНЕ) трябва да включва, но да не се ограничава до следното (вж. точки 3.1.1. до 3.1.13.):
 3.1.1.


text:
име и адрес на производителя;
 3.1.2.
 име, адрес, номер на телефона и факса, както и електронен адрес на неговия представител в географските зони, за които се отнасят сведенията на производителя;
 3.1.3.
 наименование на модела/ите двигатели, включени в сведенията на производителя;
 3.1.4.
 списък на типове двигатели, обхванати от сведенията на производителя, напр. семейство двигатели със система за последваща обработка на отработили газове;
 3.1.5.
 кодовете на идентификационния номер на превозното средство (VIN) кодове, приложими към превозни средства, оборудвани с двигател, предмет на проверката;
 3.1.6.
 номерата на типовите одобрения, приложими за типовете двигатели от семейството в експлоатация, включително, когато е приложимо, номерата на всички разширения и текущи промени/или извеждания от експлоатация (подобрения):
 Фиг. 1
 Проверка на съответствието в експлоатация — процедура за проверка
 3.1.7.
 данни за тези разширявания на типовите одобрения и текущи промени и/или извеждания от експлоатация на двигатели, обхванати в сведенията на производителя (при искане на органа за типово одобрение);
 3.1.8.
 период, през който са събирани сведенията на производителя;
 3.1.9.
 годината на производство на двигателя, посочен в информацията на производителя (напр. „превозни средства или двигатели, произведени през 2005-а календарна година“).
 3.1.10.
 процедура за проверка на съответствието в експлоатация, прилагана от производителя, включително:
 3.1.10.1.
 метод за установяване местоположението на превозното средство или двигателя;
 3.1.10.2.
 критерии за избор и отхвърляне на превозно средство или двигател;
 3.1.10.3.
 типове изпитвания и процедури, използвани от програмата;
 3.1.10.4.
 критерии за приемане/отхвърляне, прилагани от производителя, за семейството двигатели в експлоатация;
 3.1.10.5.
 географска зона(-и), в които производителят е събирал сведения;
 3.1.10.6.
 размер на извадката и плана за събиране на извадка, които са използвани;
 3.1.11.
 резултати от процедурата за проверка на съответствието в експлоатация, прилагана от производителя, включително:
 3.1.11.1.
 идентификация на двигателите, включени в програмата (които са или не са били подложени на изпитване). Тази идентификация включва:
 a)
 име на модела;
 б)
 идентификационен номер на превозното средство (VIN);
 в)
 идентификационен номер на двигателя;
 г)
 регистрационен номер на превозно средство, оборудвано с двигател, който е част от проверката;
 д)
 дата на производство;
 е)
 регион на употреба (когато е известен);
 ж)
 тип на употреба на превозното средство (когато е известен), напр. градско движение, пътуване на дълго разстояние и т.н.
 3.1.11.2.
 Причината/е за отхвърляне на превозно средство или двигател от извадка (напр., превозно средство в експлоатация по-малко от една година, неправилно обслужване, свързано с емисиите, доказателство за използване на гориво с по-високо съдържание на сяра от нормалното за употреба в превозно средство, оборудване за контрол на емисиите, което не е в съответствие с типовото одобрение). Причината за отказ се обосновава (напр. характера на неизпълнение на инструкциите за обслужване и т.н.). Едно превозно средство не трябва да се изключва само поради това, че ASCE може да е била прекомерно в действие.
 3.1.11.3.
 История на експлоатацията и обслужването, свързано с емисии за всеки двигател в извадката (включително подобрения).
 3.1.11.4.
 История на ремонтите на всеки двигател в пробата (когато е известна).
 3.1.11.5.
 Данни за изпитванията, включително:
 a)
 дата на изпитването;
 б)
 място на изпитването;
 в)
 изминато разстояние по километражния брояч на превозно средство, оборудвано с двигател, обхванат от проверката;
 г)
 спецификации на горивото, използвано при изпитването

type: contracts

jurisdiction: EU


text:
(напр. еталонно гориво или гориво от търговската мрежа);
 д)
 условия на изпитването (температура, влажност, инертна маса на динамометричния стенд)
 е)
 регулировка на динамометричния стенд (напр. регулировки за мощност);
 ж)
 изпитвателни резултати за емисии от ESC, ЕТС и ELR изпитвания съгласно точка 4. на настоящото приложение. Изпитват се най-малко пет двигателя;
 з)
 алтернативно на подточка (ж), изпитванията могат да се проведат, като се използва друг протокол. Уместността за проверка на функционалността в експлоатация чрез такова изпитване се посочва и обосновава от производителя във връзка с процеса по одобряване на типа (точки 3. и 4. от настоящото правило).
 3.1.12.
 Записи на индикации от СБД.
 3.1.13.
 Записи от опита с използване на реагент. Те описват подробно, но без да се ограничават до, опита на оператора при пълнене, повторно пълнене и разход на реагент и поведението на инсталациите за пълнене, и особено, честотата на задействане временно при експлоатация на ограничителя на действието и събития за други повреди, задействане на ИН и регистриране на кодове за повреда при липса на реагент.
 3.1.13.1.
 Производителят осигурява отчети за експлоатация и повреди. Производителят докладва за гаранционни претенции и тяхното естество и за полеви появи на задействане/изключване на ИН и регистриране на кодове за повреда при липса на реагент, както и задействане/изключване на ограничителя на действието на двигателя (вж. точка 5.5.5. от настоящото правило).
 3.2
 Информацията, събрана от производителя, трябва да е достатъчно изчерпателна, за да гарантира, че може да се оцени експлоатацията при нормални условия за съответната износоустойчивост/срок на експлоатация, определен в точка 6.3. от настоящото правило, и по начин, представителен за географското пазарно навлизане на производителя.
 3.3
 Производителят може да поиска да извърши проверка в експлоатация на по-малко двигатели/превозни средства от броя, посочен в точка 3.1.11.5., подточка ж), и да използва процедурата, дадена в точка 3.1.11.5, подточка з). Причината за това може да бъде, че двигателите във семейството/ата, обхванати от доклада, са малко на брой. Условията трябва предварително да се съгласуват с органа за типово одобрение.
 3.4
 На основа на доклада от наблюдението, посочен в настоящата част, органът за типово одобрение трябва:
 a)
 или да реши, че съответствието в експлоатация на типа двигател или семейството двигатели е удовлетворително и да не предприема по-нататъшни действия;
 б)
 или че предоставените от производителя данни са недостатъчни за вземането на решение и да иска от производителя допълнителни сведения или данни за изпитванията. Когато се изисква и в зависимост от типовото одобрение на двигателя, такива допълнителни изпитвателни данни включат ESC, ELR, и ЕТС изпитвателни резултати, или резултати от други доказани процедури съгласно точка 3.1.11.5., подточка з);
 в)
 или да реши, че съответствието на семейството двигатели в експлоатация е неудовлетворително и трябва да се пристъпи към потвърждаващо изпитване върху проба от двигатели от семейство двигатели, съгласно точка 5 от настоящото приложение.
 3.5
 Всяка от страните по спогодбата може да проведе и отчете надзорно изпитване, основано на процедурата на проверка, описана в настоящата точка. Може да се отчете информацията за доставянето, обслужването и участието на производителя в тези дейности. По същия начин страна по спогодбата може да използва алтернативни протоколи за изпитване на емисии


text:
съгласно точка 3.1.11.5., подточка з).
 3.6
 Органът за типово одобрение може да вземе надзорно изпитване, което страната по спогодбата да извърши и отчете, като основание за решенията съгласно точка 3.4.
 3.7
 Когато планира доброволни ремонтни действия, производителят трябва да уведоми органа за типово одобрение и страната/страните по спогодбата, когато въпросните двигатели/превозни средства продължават да се експлоатират. Това уведомление се предоставя от производителя при вземането на решението за предприемане на мерки, като се определят особеностите на мерките, описват се групите двигатели/превозни средства, включени в мерките, а след началото на кампанията тази информация се предоставя регулярно. Може да се използват приложимите разпоредби от точка 7. към настоящото приложение.
 4. ИЗПИТВАНИЯ НА ЕМИСИИТЕ
 4.1
 Двигателят, избран от семейството двигатели, се изпитва чрез ESC и ЕТС изпитвателни цикли за газообразни емисии и емисии от прахови частици, чрез ELR изпитвателен цикъл за димни емисии. Двигателят е представителен за типа употреба, очаквана за този тип двигател, и произхожда от превозно средство в нормална експлоатация. Придобиването, инспекцията, и ремонтното обслужване на двигателя/превозното средство се провеждат, като се използва протокол като например посочения в точка 3., и се документират.
 Двигателят се ремонтира съгласно съответния график за обслужване по точка 4. към приложение 7.
 4.2
 Стойностите на емисиите, определени чрез ESC, ЕТС и ELR изпитвания, се представят с толкова знака след десетичната запетая, колкото са в граничната стойност за този замърсител в таблиците в точка 5.2.1 към настоящото правило, плюс един допълнителен знак.
 5. ПОТВЪРЖДАВАЩО ИЗПИТВАНЕ
 5.1
 Потвърждаващото изпитване се прави с цел потвърждаване на емисионната функционалност на семейство двигатели в експлоатация.
 5.1.1.
 Ако органът за типово одобрение не е удовлетворен от ДНЕ на производителите съгласно точка 3.4. или при регистрирано доказателство за неудовлетворително съответствие, например съгласно точка 3.5., то той може да нареди на производителя да проведе изпитване с цел потвърждаване. Органът за типово одобрение преглежда протокола от потвърждаващото изпитване, предоставен от производителя.
 5.1.2.
 Органът за типово одобрение може да проведе потвърждаващо изпитване.
 5.2
 Потвърждаващото изпитване трябва да бъде приложимо за ESC, ЕТС и ELR изпитвания, както е посочено в точка 4 Представителните двигатели, които ще бъдат изпитвани, се демонтират от превозните средства, използвани при нормални условия и се изпитват. Алтернативно, след предварителна спогодба с органа за типово одобрение, производителят може да изпитва компоненти за регулиране на емисиите от превозни средства в експлоатация, след като са демонтирани, прехвърлени и монтирани на правилно използван и представителен двигател/и. За всяка серия изпитвания се избира един и същи пакет компоненти за регулиране на емисиите. Посочва се причината за направения избор.
 5.3
 Резултатът от изпитването може да се счита за неудовлетворителен, когато при изпитвания на два или повече двигателя от една семейство двигатели, за кой да е регулиран замърсител, граничната стойност от точка 5.2.1 от настоящото правило е превишена значително.
 6. ДЕЙСТВИЯ, КОИТО ТРЯБВА ДА СЕ ПРЕДПРИЕМАТ
 6.1
 Когато органът за типово одобрение не е доволен от информационните или изпитвателните данни, предоставени от производителя, и след като е проведено потвърждаващо изпитване според точка 5., или на основа потвърждаващо изпитване, проведено от страна по спогодбата (точка 5.3.), става ясно, че даден тип двигател


text:
не е в съответствие с изискванията на горните разпоредби, органът за типово одобрение трябва да изиска от производителя да представи план с мерки за подобрения с цел отстраняване на несъответствието.
 6.2
 В този случай мерките за подобрения, посочени в допълнение 2 към Спогодбата от 1958 г. (E/ECE/324-E/ECE/TRANS/505/Rev.2) се разширяват и за двигатели в експлоатация, принадлежащи към същия тип превозно средство, за които съществува вероятност да получат същите дефекти, в съответствие с точка 8.
 Органът за типово одобрение трябва да утвърди плана с мерки за подобрения, представен от производителя, за да бъде валиден. Производителят носи отговорност за изпълнението на одобрения план за подобрения.
 Органът, който издава типови одобрения, трябва в срок от 30 дни да уведоми всички страни по спогодбата за своето решение. Страните по спогодбата могат да изискат същия план за подобрения да бъде приложен към всички двигатели от същия тип, регистрирани на тяхната територия.
 6.3
 Ако страна по спогодбата установи, че даден тип двигател не съответства на приложимите изисквания на настоящото приложение, тя трябва да уведоми незабавно страната по спогодбата, която е издала оригиналното типово одобрение, в съответствие с изискванията на спогодбата.
 След това, в съответствие с разпоредбите на спогодбата, компетентният орган на страната по спогодбата, която е издала първоначалното типово одобрение, уведомява производителя, че тип превозно средство не отговаря на изискванията на тези разпоредби, и че от производителя се очаква да приеме определени мерки. Производителят предоставя на органа, в срок от два месеца след това уведомяване, план за мерки за отстраняване дефектите, който по същество отговаря на изискванията на точка 7. В срок от два месеца компетентният орган, който е издал първоначалното типово одобрение, провежда консултации с производителя за съгласуване на плана за мерки и за неговото изпълнение. Ако компетентният орган, издал оригиналното типово одобрение, установи, че не е възможно да се постигне такова споразумение, се открива съответната процедура по спогодбата.
 7. ПЛАН С МЕРКИ ЗА ПОДОБРЕНИЯ
 7.1.
 Планът с мерки за подобрения, изискван според точка 6.1., трябва да се предаде на органа за типово одобрение не по-късно от 60 работни дни от датата на уведомяването по точка 6.1. Органът за типово одобрени обявява, че одобрява или не одобрява плана с мерки за подобрения в срок от 30 работни дни. Въпреки това, когато производителят докаже пред компетентния орган, който издава типови одобрения, че е необходимо допълнително време за проучване на несъответствието с цел да представи план с мерки за подобрения, срокът се продължава.
 7.2.
 Планът с мерки за подобрения трябва да важи за всички превозни средства, които има вероятност да бъдат засегнати от същия дефект. Необходимо е да се прецени нуждата от промяна на документите за типово одобрение.
 7.3.
 Производителят трябва да представи екземпляр от всички уведомления, които се отнасят за план с мерки за подобрения, трябва също да води отчет за кампаниите за подмяна на фабрично дефектни части и редовно да представя отчети за състоянието на органа за типови одобрения..
 7.4.
 Планът с мерки за подобрения включва изискванията, определени в точки 7.4.1. до 7.4.11. Производителят трябва да даде уникален идентификационен номер или наименование на плана с мерки


text:
за подобрения.
 7.4.1.
 Описание на всеки тип превозно средство, включен в план с мерки за подобрения.
 7.4.2.
 Описание на конкретните модификации, изменения, ремонти, корекции, настройки или други промени, които трябва да се извършат с цел привеждане в съответствие на превозните средства, включително кратко описание на данните и на техническите проучвания в подкрепа на решението на производителя да предприеме определени мерки за отстраняване на несъответствията.
 7.4.3.
 Описание на метода, чрез който производителят осведомява собствениците на двигателя или превозното средство относно мерките за подобрения.
 7.4.4.
 Описание на правилната поддръжка или експлоатация, които според производителя, ако е необходимо, обуславят правото на ремонт съгласно план с мерки за подобрения, и обяснение на мотивите на производителя да наложи тези условия. Не могат да се налагат изисквания за поддръжка или за експлоатация, ако не се посочи връзката между несъответствието и мерките за подобрения.
 7.4.5.
 Описание на процедурата, която собствениците на превозни средства трябва да спазват за отстраняване на несъответствието. То трябва да включва датата, считано от която могат да се предприемат мерки за подобрения, приблизителния срок за извършване на ремонта и мястото, където той може да се извърши. Ремонтът трябва да се направи целесъобразно, в разумен срок след доставка на превозното средство.
 7.4.6.
 Екземпляр от информацията, изпратена на собственика на превозното средство.
 7.4.7.
 Кратко описание на използваната от производителя система за осигуряване на необходимата доставка на компоненти или системи за изпълнение на ремонтната дейност. Трябва да се посочи датата на доставка на необходимите компоненти или системи за започване на кампанията.
 7.4.8.
 Екземпляр от всички инструкции, които следва да се изпратят на лицата, които ще извършват ремонта.
 7.4.9.
 Описание на въздействието на предлаганите мерки за подобрения върху емисиите, разхода на горивото, движението и безопасността на всеки тип двигател, включен в план с мерки за подобрения, заедно с данните, техническите изследвания и т.н., които подкрепят тези заключения.
 7.4.10.
 Всяка друга информация, отчети или данни, които органът, който издава типови одобрения, може основателно да определи като необходими за оценката на плана с мерки за подобрения.
 7.4.11.
 Когато планът с мерки за подобрения включва подмяна на фабрично дефектни части, на органа, който издава типови одобрения, се представя описание на метода за отчитане на ремонта. Ако се използва етикет, трябва също и мостра от него.
 7.5.
 От производителя може да се изиска да проведе рационално разработени и необходими изпитвания на компоненти и двигатели, включващи предложената промяна, поправка или модификация, с цел демонстриране ефективността на промяната, ремонта, или модификацията.
 7.6.
 Производителят е отговорен за водене на отчет на всеки двигател или превозно средство, изискано и поправено в работилницата, която изпълнява ремонта. Органът за типово одобрение трябва да има достъп до отчета при поискване, за период от 5 години от изпълнението на плана за мерки за подобрения.
 7.7.
 Ремонтът и/или модификацията или прибавянето на ново оборудване се записват в сертификат, който производителят предава на собственика на двигателя.
 ПРИЛОЖЕНИЕ 9A
 Системи за бордова диагностика (СБД)
 1. ВЪВЕДЕНИЕ
 Настоящото приложение описва разпоредбите, специфични за системата за бордова диагностика (СБД) на системите за контрол на емисиите на моторни превозни средства.
 2. ОПРЕДЕЛЕНИЯ
 За целите на настоящото


text:
приложение освен определенията, съдържащи се в точка 2 от настоящото правило, се прилагат следните определения:
 „Цикъл на загряване“ означава достатъчна работа на двигателя, осигуряваща повишаване на температурата на охладителя поне с 22 К от тази при пускането на двигателя и достигане на минимална температура от 333 К (60 oС/140 oF).
 „Достъп“ означава наличност на всички данни, свързани с емисии, на СБД, включително всички кодове за грешки, изисквани за прегледа, диагностиката, експлоатацията или ремонта на частите на превозното средство, свързани с емисиите, чрез серийния интерфейс за стандартния съединител за диагностика.
 „Недостатък“ от гледна точка на СБД означава, че до два отделни следени компонента или системи съдържат временни или постоянни работни характеристики, които понижават ефективността на следенето, осъществявано от БД или не отговарят на всички други подробни изисквания относно БД. Двигатели или превозни средства по отношение на двигателя им, могат да бъдат одобрени, регистрирани и продавани с такива недостатъци в съответствие с разпоредбите на точка 4.3. от настоящото приложение.
 „Влошен компонент/система“ означава двигател или компонент на системата за последваща обработка на отработили газове, който е бил преднамерено влошен по контролиран начин от производителя, с цел провеждане на изпитване на СБД за типово одобрение.
 „СБД изпитвателен цикъл“ означава двигателен цикъл, който е версия на изпитвателен цикъл ESC, със същия ред на задействане на 13-те индивидуални режима, описани в точка 2.7.1. от допълнение 1 към приложение 4А към настоящото правило, но тук продължителността на всеки режим е намалена до 60 секунди.
 „Работна последователност“ означава последователността, използвана за определяне условията за изключване на ИН. Тя се състои от пускане на двигател, работен период, спиране на двигател и времето до следващото пускане, като при това БД работи и ако има неизправност, тя ще я открие.
 „Цикъл на подготовка“ означава провеждането на поне три последователни СБД изпитвателни цикъла или емисионни изпитвателни цикли, с цел постигане стабилност на работата на двигателя, системата за контрол на емисии и готовността за контрол на БД.
 „Информация за ремонт“ означава цялата информация, необходима за диагностика, обслужване, проверка, периодично наблюдение или ремонт на двигателя и която производителите предоставят на своите упълномощени търговци/сервизи. Когато е необходимо, тази информация включва каталози, технически наръчници, диагностична информация (напр. минимални и максимални теоретични стойности за измерванията), схеми на електрическата инсталация, идентификационния номер на софтуера за калибриране, приложим за типа двигател, информация за осъвременяване на софтуерните и електронни системи съгласно спецификациите на производителя на превозното средство, инструкции за индивидуални и специални случаи, информация относно инструментите и оборудването, информация за база данни и двупосочни данни за следене и изпитване. Производителят не е задължен да предоставя информация, представляваща интелектуална собственост или специфично нос-хау на производителите и/или ОЕМ доставчиците; в този случай необходимата техническа информация не може да се задържа неправомерно.
 „Стандартизиран“ означава, че цялата информация за потока от данни на БД (т.е. поток от данни в случай на използване на четящо устройство) относно емисиите, включително всички използвани кодове за повреда, се получава само в съответствие с промишлените стандарти, които поради факта, че форматът и разрешените им възможности са ясно определени, обезпечават максимална степен на хармонизация в автомобилната промишленост, и чиято употреба


text:
е изрично разрешена от настоящото правило.
 „Неограничен“ означава:
 a)
 достъп, който не зависи от код за достъп, предоставян единствено от производителя, или от друго подобно устройство; или
 б)
 достъп, който дава възможност за оценка на данните, без да е необходима уникална декодираща информация, освен ако самата тази информация е стандартизирана.
 3. ИЗИСКВАНИЯ И ИЗПИТВАНИЯ
 3.1. Общи изисквания
 3.1.1.
 СБД трябва да бъде така проектирана, конструирана и инсталирана в превозното средство, че то да може да идентифицира типовете неизправности за целия период на експлоатация на двигателя. За постигане на тази цел органът за типово одобрение трябва да приеме, че превозни средства с пробег, превишаващ срока на износоустойчивост, посочен в член 5.3. от настоящото правило, могат да покажат такова влошаване на поведението на СБД, че пределните стойности на БД, дадени в таблицата в член 5.4.4. от настоящото правило, могат да бъдат превишени, преди БД да е сигнализирала на водача за повреда в превозното средство.
 3.1.2.
 При всяко пускане на двигателя се започва последователност от диагностични проверки и те се извършват поне веднъж, при условие че са налице правилните изпитвателни условия. Изпитвателните условия трябва да се избират така, че всички те да се срещат при условията на кормуване, както е представено чрез изпитването, определено в точка 2. от допълнение 1 към настоящото приложение.
 3.1.2.1.
 Не се изисква от производителите да задействат компонент/система изключително за целите на функционалното следене на БД при работни условия на превозното средство, когато тя нормално не би била в действие (напр. задействане на нагревателя на резервоара за реагента на deNOx системата или комбинирания филтър за deNOx и частици, когато такава система нормално не е в действие).
 3.1.3.
 БД може да включва устройства, които измерват, улавят или реагират на променливи величини (напр. скорост на превозното средство, честота на въртене на двигателя, използвана трансмисионната предавка, температура, нагнетателно налягане или кой да е друг параметър), с цел откриване на неизправности и намаляване на риска от индикация на несъществуваща неизправност. Тези устройства не са защитни устройства.
 3.1.4.
 Достъпът до СБД, който е необходим за проверка, диагностика, поддръжка или ремонт на двигателя, трябва да е неограничен и стандартизиран. Всички кодове за грешки, свързани с емисиите, трябва да бъдат съвместими с описаните в точка 6.8.5 от настоящото приложение.
 3.2. Изисквания на БД — етап 1
 3.2.1.
 От датите, дадени в точка 5.4.1. от настоящото правило, СБД на всички дизелови двигатели и на превозни средства, оборудвани с дизелов двигател, трябва да индикират за повреда на компонент или система, свързани с емисиите, когато тази повреда води до увеличение на емисиите над съответните пределни стойности на БД, дадени в таблицата в точка 5.4.4. от настоящото правило.
 3.2.2.
 За да се отговори на изискванията на етап 1, СБД следи за:
 3.2.2.1.
 пълното отстраняване на катализатор, когато е поставен в отделен корпус, който може да бъде или не част от deNOx системата или филтъра за прахови частици;
 3.2.2.2.
 намаление ефективността на deNOx системата, когато такава е монтирана, единствено по отношение на NOx емисиите;
 3.2.2.3.
 намаление ефективността на филтъра за прахови частици, когато такъв е монтиран, единствено по отношение на емисиите


text:
от прахови частици;
 3.2.2.4.
 намаление ефективността на комбинирания филтър за deNOx и прахови частици, когато е монтиран, по отношение на емисиите NOx и прахови частици;
 3.2.3.
 Главна функционална повреда
 3.2.3.1.
 Като алтернатива за следене спрямо съответните пределни стойности на БД във връзка с точки 3.2.2.1. до 3.2.2.4., СБД на дизелови двигатели могат, в съответствие с точка 5.4.1.1. от настоящото правило, да следят за главна функционална повреда на следните компоненти:
 a)
 катализатор, когато е монтиран като отделен възел, който може да бъде или не част от deNOx системата или филтъра за прахови частици;
 б)
 системата deNOx, когато е монтирана;
 в)
 филтър за прахови частици, когато е монтиран;
 г)
 комбиниран филтър за deNOx — прахови частици.
 3.2.3.2.
 В случая на двигател, оборудван с deNOx система, примери за следене за главна функционална повреда са при пълно отстраняване на система или замяна на система от фалшива такава (и двете са преднамерени главни функционални повреди), липса на необходимия реагент за deNOx системата, повреда на кой да е SCR електрически компонент, всяка електрическа повреда на компонент (напр. датчици и задействащи устройства, дозиращ контролен блок) на deNOx системата, включително, когато е приложимо, загряващата система за реагента, повреда на дозиращата система на реагента (напр. липса на подаване на въздух, задръстена дюза, повреда на дозиращата помпа).
 3.2.3.3.
 В случая на двигател, оборудван с филтър за прахови частици, примери за следене за главна функционална повреда са при значително стопяване на материала на уловителя или задръстен уловител, което води до диференциално налягане извън диапазона, обявен от производителя, всяка електрическа повреда на компонент (напр. датчици и задействащи устройства, дозиращ контролен блок) на филтъра за частици, всяка повреда, когато е приложимо, в дозиращата система на реагента (напр. липса на подаване на въздух, задръстена дюза, повреда на дозиращата помпа).
 3.2.4.
 Производителите могат да докажат на органа за типово одобрение, че някои компоненти или системи не се нуждаят от следене, ако в случай на обща повреда или отстраняване, емисиите не превишават съответните пределни стойности за БД етап 1, дадени в таблицата в точка 5.4.4. от настоящото правило, когато са измерени по време на циклите, показани в точка 1.1. от допълнение 1 към настоящото приложение. Настоящата разпоредба не се отнася за устройство за рециркулация на отработили газове (EGR), deNOx система, филтър за прахови частици или комбиниран филтър за deNOx и прахови частици, нито се отнася за компонент или система, която се следи за главна функционална повреда.
 3.3. Изисквания към БД — етап 2
 3.3.1.
 От датите, дадени в точка 5.4.2. от настоящото правило, СБД на всички дизелови или газови двигатели и на превозни средства, оборудвани с дизелов или газов двигател, трябва да индикира за повреда на компонент или система от системата на двигателя, свързана с емисиите, когато тази повреда води до увеличение на емисиите над съответните пределни стойности на БД, дадени в таблицата в точка 5.4.4. от настоящото правило.
 СБД трябва да отчита комуникационния интерфейс (хардуер и съобщения) между модула за електронно управление/модулите (EECU) на двигателя и всяко друго силово предаване или модул за управление на превозното средство, когато разменената информация има влияние върху правилното функциониране


text:
на контрола върху емисиите. СБД трябва да поставя диагноза за целостта на връзката между EECU и средата, да осигурява връзката с другите компоненти на превозното средство (напр. комуникационната шина).
 3.3.2.
 За да отговори на изискванията на етап 2, СБД следи за:
 3.3.2.1.
 намаление ефективността на катализатора, когато е поставен в отделен корпус, който може да бъде или не част от deNOx системата или филтъра за прахови частици;
 3.3.2.2.
 намаление ефективността на deNOx системата, когато такава е монтирана, единствено по отношение на NOx емисиите;
 3.3.2.3.
 намаление ефективността на филтъра за прахови частици, когато такъв е монтиран, единствено по отношение на емисиите от частици;
 3.3.2.4.
 намаление ефективността на комбинирания филтър за deNOx и прахови частици, когато е монтиран, по отношение на емисиите NOx и прахови частици;
 3.3.2.5.
 интерфейса между модула за електронно управление(EECU) на двигателя и всяко друго силово предаване или всяка друга електрическа или електронна система на превозното средство (напр. модул за управление на предавателния механизъм (TECU) за електрическо прекъсване.)
 3.3.3.
 Производителите могат да докажат на органа за типово одобрение, че някои компоненти или системи не се нуждаят от следене, ако в случай на обща повреда или отстраняване, емисиите не превишават съответните пределни стойности за БД етап 2, дадени в таблицата в точка 5.4.4. от настоящото правило, когато са измерени по време на циклите, показани в точка 1.1. от допълнение 1 към настоящото приложение. Настоящата разпоредба не се отнася за устройство за рециркулация на отработили газове (EGR), deNOx система, филтър за прахови частици или комбиниран филтър за deNOx и прахови частици.
 3.4. Изисквания към етап 1 и етап 2
 3.4.1.
 За да удовлетвори изискванията на етап 1 и етап 2, СБД следи за:
 3.4.1.1.
 непрекъснатостта на електрическата верига (напр. отворена верига или късо съединение) и обща функционална повреда на електронния изпълнителен механизъм или механизми за дозиране и подаване на горивото на системата за инжекционно впръскване на гориво;
 3.4.1.2.
 всички други компоненти или системи на двигателя или системата за последваща обработка на отработили газове, свързани с емисии, които са свързани към компютър, повредата на който би довела до емисии в изпускателната тръба, превишаващи пределните стойности на БД, дадени в таблицата в точка 5.4.4. от настоящото правило. Като минимум примерите за това включват системата за рециркулация на отработили газове (EGR), системи или компоненти за следене и контрол на въздушния масов поток, въздушния обемен поток (и температура), допълнителното налягане и налягането на смукателния колектор (и съответните датчици, за да може да се изпълнят тези функции), датчици и изпълнителни механизми на deNOx система, датчици и изпълнителни механизми на електронно задействан активен филтър за прахови частици;
 3.4.1.3.
 всички други компоненти или системи на двигателя или системата за последваща обработка на отработили газове, свързани с емисиите, които са свързани към модул за електронно управление, се следят за непрекъснатост на веригата, освен ако това не се следи от други системи.
 3.4.1.4.
 При двигатели със система за последваща обработка на обработилите газове, използваща реагент, СБД следи за:
 a)
 липсата на необходимия реагент;
 б)
 качеството на необходимия реагент да бъде съгласно спецификацията, обявена от производителя в приложение 1 към настоящото


text:
правило;
 в)
 разход на реагент и дозираща дейност;
 съгласно точка 5.5.4. от настоящото правило.
 3.5. Действие на БД и временно изключване на някои възможности на БД за следене
 3.5.1.
 СБД трябва да е проектирана, конструирана и инсталирана на превозното средство по такъв начин, че превозното средство да отговаря на изискванията на настоящото приложение при условия на експлоатация, определени в точка 5.1.5.4. от настоящото правило.
 Извън тези нормални работни условия, в системата за контрол на емисиите може да се наблюдава влошено функциониране на СБД, при които да се превишат пределните стойности, дадени в таблицата в точка 5.4.4. от настоящото правило, преди СБД системата да е подала сигнал за повреда към водача на превозното средство.
 Съответната СБД не трябва да се деактивира освен при появяване на едно или повече от следните условия за деактивация:
 3.5.1.1.
 съответната СБД за следене може да се изключва, ако нейните възможности за следене са засегнати от ниски нива на горивото в резервоара. По тази причина изключването е разрешено, когато нивото на гориво в резервоара падне под 20 % от номиналния капацитет на резервоара;
 3.5.1.2.
 съответната СБД система за следене може временно да се изключва по време на действието на допълнителната технология за контрол на емисиите, както е описано в точка 5.1.5.1. от настоящото правило;
 3.5.1.3.
 съответната СБД система за наблюдение може временно да се изключва, когато се задействат функционалната безопасност или технология за функциониране в режим на неизправност;
 3.5.1.4.
 за превозни средства, проектирани с възможност за монтиране консумиращи мощност звена, изключването на системите за следене е разрешено, но при условие че изключването стане, когато консумиращото мощност звено е в действие и превозното средство не се управлява;
 3.5.1.5.
 съответната СБД за следене може временно да се изключва при периодичната регенерация на системата за контрол на емисиите след двигателя (т.е. филтър за прахови частици, deNOx система или комбиниран филтър за deNOx и прахови частици).
 3.5.1.6.
 съответната СБД за следене може временно да се изключва извън условията за употреба, определени в точка 5.1.5.4. от настоящото правило, когато това изключване може да се обоснове чрез ограничение на възможностите на БД за следене (включително за моделиране).
 3.5.2.
 От СБД за следене не се изисква да оценява компоненти при неизправност, ако такава оценка би довела до риск за безопасността или повреда на компонент.
 3.6. Задействане на индикатора за неизправност (ИН)
 3.6.1.
 СБД трябва да включва индикатор за неизправност, който да е лесен за възприемане от водача на превозното средство. Освен в случая на точка 3.6.3 от настоящото приложение, индикаторът за неизправност (напр. лампа или символ) не се използва за каквато и да е друга цел извън неизправност, свързана с емисиите, освен да сигнализира на водача за аварийно пускане в ход на двигателя или отклонение от установен режим. На съобщения, свързани с безопасността, се дава най-високият приоритет. Индикаторът за неизправност трябва да е видим при всички нормални условия на осветеност. Когато е задействан, той трябва да показва символ в съответствие с ISO 2575 (1) (като лампа на таблото или символ на дисплея на таблото). Превозното средство не трябва да е оборудвано с повече от


text:
един ИН с общо предназначение за проблеми, свързани с емисиите. Разрешени са отделни предупредителни информационни съобщения (напр. информация за спирачна система, закопчаване на предпазните колани, налягане на маслото, изисквания по обслужване, или индикация за липса на необходимия реагент за deNOx системата). Използването на червена светлина за ИН е забранено.
 3.6.2.
 ИН може да се използва за сигнализация на водача, когато трябва да се изпълни спешно обслужване. Тази сигнализация може също така да бъде придружена от съответното съобщение на дисплея на таблото, което да сигнализира за спешно обслужване.
 3.6.3.
 За технологии, изискващи не само подготвителен цикъл за задействане на ИН, производителят трябва да осигури данни и/или техническа оценка, която съответно да демонстрира, че следящата система е еднакво ефективна и действа своевременно при откриването на влошаване на компонент. Не са приемливи технологии, изискващи средно повече от десет СБД или емисионни изпитвателни цикли за задействане на ИН.
 3.6.4.
 ИН трябва също да се задейства, когато регулаторът на двигателя влезе в режим на действие по подразбиране по отношение на емисиите. ИН трябва също да се задейства и ако СБД не е в състояние да изпълнява основните изисквания за следене, определени в настоящото правило.
 3.6.5.
 Когато има позоваване от настоящата точка, ИН трябва да се задейства и, освен него, трябва да се задейства ясен предупреждаващ режим, напр. мигаща светлина или задействане на символ съобразно ISO 2575 (2) /в допълнение към задействането на ИН.
 3.6.6.
 ИН трябва да се задейства, когато запалването на двигателя е в положение „включено“, преди пускането на двигателя или развъртането му със стартер и се изключва след пускане на двигателя, ако преди това не е установена някаква неизправност.
 3.7. Съхраняване на кода за повреда
 СБД трябва да записва кода или кодовете за грешки, показващи статуса на системата за контрол на емисиите. Код за повреда трябва да се съхранява за всяка открита и потвърдена неизправност, която задейства ИН и която трябва да посочи неизправната система или компонент възможно най-еднозначно. Съхранява се и отделен код, показващ очаквания статус на задействания ИН (напр. ИН получи команда „ВКЛ“, ИН получи команда „ИЗКЛ“).
 Трябва да се използват различни кодове за статус за обозначаване на правилно функциониращите системи за контрол на емисиите и тези, за оценката на които е необходимо двигателят да продължава да работи. Ако ИН се задейства поради неизправност или влизане в режим на действие по подразбиране по отношение на емисиите, трябва да се съхрани код за повреда, обозначаващ областта на неизправност. Код за повреда трябва също да се регистрира в случаите, посочени в точки 3.4.1.1 и 3.4.1.3 от настоящото приложение.
 3.7.1.
 Ако следенето е било изключвано за 10 цикъла поради непрекъснатата работа на превозното средство при условия, които съответства т на тези в точка 3.5.1.2. от настоящото приложение, готовността за следене на система може да се постави в статус „готов“, без да е завършено следенето.
 3.7.2.
 Часовете, през които двигателят е работил с задействан ИН, трябва във всеки момент да са достъпни при поискване чрез серийния порт на стандартния конектор за връзка, съгласно спецификацията, дадена в точка 6.8. от настоящото приложение.
 3.8. Изгасване на ИН


text:
3.8.1.
 ИН може да се деактивира след три последователни работни последователности или 24 работни часа на двигателя, през които следящата система, отговорна за задействането на ИН, е престанала да открива неизправност, и ако не е открита друга неизправност, която независимо да задейства ИН.
 3.8.2.
 При задействане на ИН поради липса на реагент за deNOx системата или комбинирания филтър за deNOx –прахови частици, или употреба на реагент извън спецификацията, обявена от производителя, ИН може да се превключи към предишния задействан статус след напълване или замяна на съда за съхранение с реагент с необходимите характеристики.
 3.8.3.
 В случай на задействане на ИН поради неправилното действие на системата на двигателя по отношение контрола на NOx емисиите или неправилен разход на реагент и дозираща активност, ИН може да се превключи към предишния задействан статус, ако повече не се прилагат условията, дадени в точки 5.5.3., 5.5.4. и 5.5.7. от настоящото правило.
 3.9. Изтриване на код за повреда
 3.9.1
 СБД може да изтрие код за повреда и работните часове на двигателя, както и информация за състоянието на двигателя към даден момент, ако същата повреда не е регистрирана повторно в рамките на поне 40 загряващи цикъла или 100 работни часа на двигателя, което се случи първо, с изключение на случаите по точка 3.9.2.
 3.9.2
 От 9 ноември 2006 г. за нови типови одобрения и от 1 октомври 2007 г. за всички регистрации, ако се генерира неизтриваем код за повреда съгласно точки 5.5.3. или 5.5.4. от настоящото правило, СБД съхранява запис на кода за повреда и часовете, през които двигателят е работил по време на задействан ИН, за поне 400 дни или 9 600 часа работа на двигателя.
 Всеки такъв код за повреда и съответните работни часове на двигателя по време на задействан ИН, трябва да не се изтриват при употреба на какъв да е външен диагностичен или друг уред, съгласно точка 6.8.3. от настоящото приложение.
 4. ИЗИСКВАНИЯ, ОТНАСЯЩИ СЕ ДО ТИПОВО ОДОБРЕНИЕ НА СБД
 4.1.
 За целите на типовото одобрение, СБД се изпитва съгласно процедурите, дадени в допълнение 1 към настоящото приложение.
 Представителен двигател от семейство двигатели (вж. точка 7. от настоящото правило) се използва за демонстрационни изпитвания на СБД или се представя изпитвателният протокол на базовата СБД на СБД семейството двигатели пред органа за типово одобрение, като алтернатива за провеждане на демонстрационно изпитване на СБД.
 4.1.1.
 В случая на СБД етап 1, посочена в точка 3.2., СБД трябва да:
 4.1.1.1.
 да индикира повреда на компонент или система, свързани с емисиите, когато тази повреда води до увеличение на емисиите над пределните стойности на СБД от таблицата в член 5.4.4. от настоящото правило; или
 4.1.1.2.
 когато е необходимо, индикира всяка една главна функционална повреда на система за последваща обработка на отработили газове.
 4.1.2.
 В случая на СБД етап 2 по точка 3.3, СБД трябва да индикира повреда на компонент или система, свързани с емисиите, когато тази повреда води до увеличение на емисиите над пределните стойности на СБД от таблицата в член 5.4.4. от настоящото правило.
 4.1.3.
 В случая на СБД 1 и СБД 2, СБД трябва да индикира


text:
липсата на реагент, необходим за работата на системата за последваща обработка на отработили газове.
 4.2. Изисквания за монтаж
 4.2.1.
 Монтажът върху превозно средство на двигател, оборудван със СБД, съответства на следните разпоредби на настоящото приложение по отношение на оборудването на превозното средство:
 a)
 разпоредбите на точки 3.6.1, 3.6.2. и 3.6.5 относно ИН и, когато е необходимо, допълнителни предупреждаващи режими;
 б)
 когато е приложимо, разпоредбите на точка 6.8.3.1 относно използването на устройство за бордова диагностика;
 в)
 разпоредбите на точка 6.8.6. относно свързващия интерфейс.
 4.3. Типово одобрение на СБД, съдържаща недостатъци
 4.3.1.
 Производител може да подаде заявление до компетентния орган за типово одобрение на СБД, показваща един или повече недостатъци, които не ѝ позволяват да отговори на специалните изисквания на настоящото приложение.
 4.3.2.
 При разглеждане на заявлението компетентният орган решава дали спазването на изискванията на настоящото приложение е изпълнимо или е неразумно това да се очаква.
 Компетентният орган взема под внимание данни на производителя, които подробно описват фактори като (но не без да се ограничават до) техническа изпълнимост, време за осъществяване и производствени цикли, включително постепенното въвеждане и изтегляне на модели на двигатели и програмирани модернизации на компютри до степен, при която получената СБД ще бъде ефективна и ще съответства на изискванията от настоящото правило и че производителят е демонстрирал приемливо равнище на усилия спрямо изискванията на настоящото правило.
 4.3.3.
 Компетентният органът не може да приеме заявление за типово одобрение на система, съдържащо недостатъци, ако в нея напълно липсва изискваната диагностична система за следене.
 4.3.4.
 Компетентният органът не може да приеме заявление за типово одобрение на система, съдържаща недостатъци, ако тя не спазва пределните стойности на СБД , дадени в таблицата в точка 5.4.4. от настоящото правило.
 4.3.5.
 При определяне реда на недостатъците първо ще се разглеждат недостатъци, отнасящи се до СБД етап 1 във връзка с точки 3.2.2.1, 3.2.2.2, 3.2.2.3, 3.2.2.4 и 3.4.1.1 и до СБД етап 2 във връзка с точки 3.3.2.1, 3.3.2.2, 3.3.2.3, 3.3.2.4 и 3.4.1.1 от настоящото приложение.
 4.3.6.
 Преди или по време на одобряване на типа не могат да се одобряват никакви недостатъци във връзка с изискванията на точка 3.2.3. и точка 6, освен подточка 6.8.5. от настоящото приложение.
 4.3.7.
 Период на допустимост на недостатъците
 4.3.7.1.
 Недостатъкът може да се допуска за период от две години след датата на типово одобрение на двигател или превозно средство относно неговия тип двигател, освен ако не се докаже, че за коригиране на недостатъка са необходими значителни модификации на двигателя и допълнителен подготвителен период, превишаващ две години. В този случай недостатъкът се допуска за период от не повече от три години.
 4.3.7.2.
 Производител може да поиска органът, извършил първоначалното типово одобрение, да приеме впоследствие наличието на недостатък, когато той е открит след първоначалното типово одобрение. В този случай недостатъкът може да се допусне за период от две години след датата на уведомяване на органа за типово одобрение, освен ако не се докаже, че за коригиране на недостатъка са необходими значителни модификации на двигателя и допълнителен подготвителен период, превишаващ две години. В този случай недостатъкът се допуска за период от не повече


text:
от три години.
 4.3.7.3.
 Компетентният орган уведомява за своето решение относно заявлението всички компетентни органи на другите държави-членки.
 5. ДОСТЪП ДО ИНФОРМАЦИЯ ЗА БД
 5.1. Части за подмяна, диагностични инструменти и изпитвателно оборудване
 5.1.1.
 Заявления за типово одобрение или изменение на одобрение се придружават от съответната информация относно СБД. Тези сведения позволяват на производителите на резервни или усъвършенствани компоненти да проектират части, съвместими със СБД, с оглед да се осигури безаварийно действие на системата, подсигуряваща потребителя срещу неизправности. По подобен начин тази информация позволява на производителите на диагностични уреди и изпитвателно оборудване да произведат уреди и оборудване, осигуряващи ефективна и точна диагностика на системите за контрол на емисиите.
 5.1.2.
 При поискване компетентните органи за типово одобрение предоставят допълнение 1 към сертификата за типово одобрение, съдържащо съответната информация за СБД, определена в допълнение 2 към приложение 6 към настоящото правило на разположение на всеки заинтересуван производител на части, уреди за диагностика или изпитвателно оборудване, при равни условия.
 5.1.2.1.
 В случая на резервни или ремонтни части информация може да се иска само за части, които са предмет на типово одобрение, или за части, които са част от система, предмет на типово одобрение.
 5.1.2.2.
 Заявлението за информация трябва да определя точната спецификация на типа на двигателя от семейството двигатели, за който се иска информация. Тя трябва да потвърди, че исканата информация ще послужи за проектирането на резервни или усъвършенствани части или компоненти, на уреди за диагностика или на оборудване за изпитване.
 5.2 Информация за ремонт
 5.2.1.
 Не по-късно от три месеца, след като производителят е предоставил на всеки упълномощен търговец или сервиз в рамките на страните по Спогодбата информация за ремонт, производителят предоставя тази информация на разположение на всички (включително всички последващи изменения и приложения) срещу достъпна и разумна цена, при равни условия.
 5.2.2.
 Производителят предоставя също така на разположение, когато е необходимо срещу заплащане, техническата информация, необходима за ремонта или обслужването на моторните превозни средства, освен ако тази информацията не е предмет на авторско право или представлява съществено, тайно ноу-хау, което е определено в подходяща форма; в този случай необходимата техническа информация не трябва да се отказва неправомерно.
 Право на такава информация има всяко лице, заето с обслужване или ремонт, пътна помощ, проверка или изпитване на превозни средства, или в производството или продажба на резервни или усъвършенствани части, на уреди за диагностика и на изпитвателно оборудване.
 5.2.3.
 При неспазване на настоящата разпоредба органът за типово одобрение взема необходимите мерки в съответствие с предвидената процедура за типово одобрение и експлоатационен контрол, за да осигури наличието на информация за извършване на ремонт.
 6. ДИАГНОСТИЧНИ СИГНАЛИ
 6.1.
 При установяване на първата неизправност на компонент или на система, наличните данни за състоянието на двигателя „към дадения момент“ трябва да се въведат в компютърната памет. Съхранените условия за двигателя трябва да включват, но да не се ограничават до, изчислената стойност за натоварване, честотата на въртене на двигателя, температурата на охлаждащата течност, налягането във смукателния колектор (ако е налично) и кода за повреда, който е предизвикал съхранението на данните. При въвеждане в компютърната памет на данни за състоянието


text:
на двигателя „към дадения момент“, производителят трябва да избере най-подходящата комбинация от условия, която благоприятства извършването на ефективен ремонт.
 6.2.
 Необходими са данните само за едно състояние. Производителят може да реши да въвежда допълнителни състояния при условие, че поне необходимото състояние може да се чете от генерично четящо устройство, което отговаря на изискванията по точки 6.8.3. и 6.8.4. Ако се изтрие кодът за повреда, предизвиквал съхраняване на условията, в съответствие с изискванията по точка 3.9. от настоящото приложение, съхранените условия за двигателя също могат да се изтрият.
 6.3.
 При поискване трябва да се подават следните допълнителни сигнали, освен изискваните данни за състоянието към даден момент, с помощта на серийния порт на стандартизирания съединителен конектор за данни, при условие че тези са налице в бордовия компютър или могат да се определят въз основа на наличната информация: диагностични кодове за проблеми, температура на охлаждащата течност за двигателя, синхронизиране на системата за впръскване, температура на входящия въздух, налягане в смукателния колектор, дебит на въздух, честота на въртене на двигателя, стойност от датчика за положението на дроселната клапа, изчислена стойност за натоварването, скорост на превозното средство и налягане на горивото;
 Сигналите трябва да бъдат в стандартни единици на основа спецификацията, дадена в точка 6.8. Действителните сигнали трябва да са ясно определени, отделно от стойностите по подразбиране или от сигналите при функциониране в режим на неизправност.
 6.4.
 За всички системи за контрол на емисиите, за които са проведени отделни бордови проверки за оценка, отделните кодове за състояния или готовност трябва да се съхранят в компютърната памет, за да се определят правилно функциониращите системи за контрол на емисии и тези системи контрол на емисии, които изискват по-нататъшна работа на превозното средство за извършване на правилна диагностична оценка. Кодът за готовността не се съхранява за онези уреди за следене, които могат да се считат за постоянно работещи. Кодовете за готовност никога не се задават на статус „неготов“ при „ключ — вкл“ или „ключ — изкл“. Преднамереното задаване на кодовете за готовност на статус „неготов“ по време на обслужващи процедури трябва да се прилага към всички такива кодове вместо само към индивидуални кодове.
 6.5.
 Изискванията за БД, спрямо които е сертифицирано превозното средство (т.е. етап 1 БД или етап 2 БД) и главните системи за контрол на емисиите, следени от СБД, съгласно точка 6.8.4, трябва да са достъпни през серийния порт за данни на стандартизирания конектор за данни съгласно спецификациите, дадени в точка 6.8.
 6.6.
 Софтуерният калибровъчен идентификационен номер, указан в приложения 1 и 2А към настоящото правило, трябва да е достъпен чрез серийния порт на стандартизирания съединител за диагностика. Софтуерният калибровъчен идентификационен номер се дава в стандартизиран формат.
 6.7.
 Идентификационният номер на превозното средство (VIN) се предоставя чрез серийния порт на стандартизирания съединител за диагностика. VIN номерът се дава в стандартизиран формат.
 6.8.
 Системата за диагностика за контрол на емисиите осигурява стандартизиран или неограничен достъп и съответства на ISO 15765 или SAE J1939, както е определено в следните точки (3).
 6.8.1.
 Избраният стандарт ISO 15765 или SAE J1939 се използва последователно във всяка от точки 6.8.2. до


text:
6.8.5.
 6.8.2.
 Комуникационната бордова — извънбордова връзка трябва да съответства на ISO 15765-4 или на аналогичните клаузи на серията стандарти SAE J1939.
 6.8.3.
 Изпитвателното оборудване и уредите за диагностика, които трябва да комуникират със СБД, трябва да отговарят или да превишават спецификацията, дадена в ISO 15031-4 или SAE J1939-73, точка 5.2.2.1.
 6.8.3.1.
 Използването на бордово диагностично устройство, като например видеодисплей върху таблото, за улесняване достъпа до информация от БД, е разрешено, но то е в допълнение към включване на достъп до информация от БД чрез стандартния съединител за диагностика.
 6.8.4.
 Диагностичните данни (както са посочени в настоящата точка) и двупосочната контролна информация трябва да се дават във формата и единиците, описани в ISO 15031-5 или SAE J1939-73, точка 5.2.2.1 и трябва да са достъпни чрез уред за диагностика, който отговаря на изискванията на ISO 15031-4 или SAE J1939-73, точка 5.2.2.1.
 Производителят предоставя на националния орган за стандартизация диагностични данни, свързани с емисии, напр. данни за идентификация на параметър (PID), данни за идентификация на уреда за следене на СБД, данни за идентификация на изпитване, които не са посочени в ISO 150315, но са свързани с настоящото правило.
 6.8.5.
 Когато е регистрирана повреда, производителят трябва да определи повредата чрез най-подходящия код за повреда, съответстващ на дадените в точка 6.3. от ISO 15031-6, която се отнася до диагностични кодове за повреда на системата, свързана с емисии. Ако това е невъзможно, производителят може да използва диагностичните кодове за неизправности, посочени в точки 5.3 и 5.6. на стандарта ISO DIS 15031-6. Достъпът до кодовете за повреда трябва да е възможен с помощта на стандартно диагностично оборудване, което отговаря на изискванията по точка 6.5.3.2. настоящото приложение.
 Производителят предоставя на националния орган за стандартизация диагностични данни, свързани с емисии, напр. данни за идентификация на параметър (PID), данни за идентификация на уреда за следене на СБД, данни за идентификация на изпитване, които не са посочени в ISO 15031-5, но са свързани с настоящото правило.
 Като алтернатива производителят може да идентифицира повредата, като използва най-подходящия код за повреда в съответствие с тези, дадени в SAE J2012 или в SAE J1939-73.
 6.8.6.
 Интерфейсът за връзка между превозното средство и диагностичния стенд трябва да е стандартизиран и да отговаря на всички изисквания на ISO 150313 или SAE J1939-13.
 В случая на превозни средства категория N2, N3, M2, и M3 като алтернатива на местоположението на конектора, описано в горните стандарти и при условие, че са спазени всички други изисквания на ISO 15031-3, конекторът може да се разположи в подходяща позиция отстрани до мястото на водача, включително на пода на купето. В този случай конекторът трябва да е достъпен за човек, застанал отвън на превозното средство и да не ограничава достъпа до мястото на водача.
 Мястото за монтаж трябва да е одобрено от органа за типово одобрение: то трябва да е леснодостъпно за обслужващия персонал, но трябва да е защитено срещу случайни повреди, възникващи при нормални условия на работа.
 (1) Номер на символа: F01 or F22.
 (2) Номер на символа: F24.
 (3) Използването на бъдещия ISO единичен протоколен стандарт (ISO/PAS 27145), разработен за


text:
световно техническо регулиране на СБД за тежък режим на работа, следва да се счита, като удовлетворяващо съответните изисквания от точка 6.
 Допълнение 1
 Изпитвания за одобрение на система за бордова диагностика (СБД)
 1. ВЪВЕДЕНИЕ
 Настоящото допълнение описва процедурата за проверка на функционирането на системата за бордова диагностика (СБД), монтирана на двигателя, чрез симулиране на повреда на съответни системи, свързани с емисии, в управлението на двигателя или системата за контрол на емисиите. Настоящото допълнение описва също процедурите за определяне на износоустойчивостта на системите за бордова диагностика.
 1.1. Влошени компоненти/системи
 За да се демонстрира ефективното следене на система или компонент за контрол на емисиите, повредата в които може да доведе до емисии в изпускателна тръба, които превишават пределните стойности на БД за емисии, производителят трябва да предостави на разположение влошените компоненти и/или електрически устройства, които да се използват за симулиране на повреди.
 Такива влошени компоненти или устройства не трябва да пораждат емисии, превишаващи пределните стойности на БД за емисии, посочени в таблицата на точка 5.4.4. от настоящото правило, с повече от 20 %.
 В случая на типово одобрение на СБД, в съответствие с точка 5.4.1. от настоящото правило, емисиите се измерват чрез ESC изпитвателен цикъл (вж. допълнение 1 към приложение 4А към настоящото правило). В случая на типово одобрение на СБД съгласно точка 5.4.2. от настоящото правило, емисиите се измерват чрез ETC изпитвателен цикъл (вж. допълнение 1 към приложение 4А към настоящото правило).
 1.1.1.
 Ако е установено, че монтажът на влошен компонент или устройство върху двигател означава, че не е възможно сравнение с пределните стойности на БД за емисии(напр. тъй като не са спазени статистическите условия за обявяване на ЕТС изпитването за действително), повредата на този компонент или устройство може да се счита за квалифицирана съгласно спогодбата с органа за типово одобрение, на основа техническа аргументация, осигурена от производителя.
 1.1.2.
 В случай, че монтажът на влошен компонент или устройство върху двигател означава, че кривата на пълното натоварване (както е определена при правилно работещ двигател) не може (дори частично) да бъде достигната при изпитването, влошеният компонент или устройство се считат за квалифицирани съгласно спогодбата с органа за типово одобрение, на основа техническа аргументация, осигурена от производителя.
 1.1.3.
 Използването на влошени компоненти или устройства, които пораждат емисии, превишаващи пределните стойности на БД за емисии, посочени в таблицата в точка 5.4.4. от настоящото правило с не повече от 20 %, може да не се изисква в някои много специфични случаи (напр., ако се задейства режим на неизправност, ако двигателят не може да направи никакво изпитване, или при EGR изпитване, ако блокират клапани, и т.н.). Това изключение се документира от производителя. То предмет на съгласие, дадено от техническата служба.
 1.2. Принцип на изпитване
 Когато двигателят се изпитва с монтиран влошен компонент или устройство, СБД се одобрява, ако ИН се задейства. СБД системата също така се одобрява, ако ИН се задейства под пределните стойности на БД.
 Използването на влошени компоненти или устройства, които пораждат емисии, превишаващи пределните стойности на БД за емисии, посочени в таблицата в точка 5.4.4. от настоящото правило с не повече от 20 %,


text:
не се изисква в специфични случаи на повреда, описани в точки 6.3.1.6. и 6.3.1.7 на настоящото приложение, и също така при следенето за главна функционална повреда.
 1.2.1.
 Използването на влошени компоненти или устройства, които пораждат емисии, превишаващи пределните стойности на БД за емисии, посочени в таблицата в точка 5.4.4. от настоящото правило с не повече от 20 %, може да не се изисква в някои много специфични случаи (напр., ако се задейства режим на работа при неизправност, ако двигателят не може да направи никакво изпитване, или при EGR , ако блокират клапани, и т.н.). Това изключение се документира от производителя. То е предмет на съгласие, дадено от техническата служба.
 2. ОПИСАНИЕ НА ИЗПИТВАНЕТО
 2.1.
 Изпитването на системи за бордова диагностика се състои от следните етапи:
 a)
 симулиране на неизправност на компонент от управлението на двигателя или на системата за контрол на емисии, както е описано в точка 1.1. от настоящото допълнение;
 б)
 подготовка на СБД със симулиране на неизправност по време на подготвителния цикъл, определен в точка 6.2.;
 в)
 задействане на двигателя със симулиране на неизправност по време на изпитвателния цикъл на БД, посочен в точка 6.1.;
 г)
 определяне дали СБД реагира на симулираната неизправност и дали дава индикация за неизправността по подходящ начин.
 2.1.1.
 Ако работата (напр. кривата на мощността) на двигателя се повлияе от неизправността, изпитвателният цикъл на БД остава съкратена версия на ESC изпитвателния цикъл, използван за оценка на емисиите отработили газове от двигателя без тази неизправност.
 2.2.
 Алтернативно, по искане на производителя може да се направи електронна симулация на неизправност в един или повече компоненти съгласно изискванията на точка 6 от настоящото допълнение.
 2.3.
 Производителите могат да поискат това следене да се извърши извън изпитвателния цикъл на БД, посочен в точка 6.1., ако могат да демонстрират на компетентния орган, че следенето по време на условията, срещащи се при изпитвателния цикъл на БД, налага ограничени условия на следене, когато превозното средство е в експлоатация.
 3. ИЗПИТВАН ДВИГАТЕЛ И ГОРИВО
 3.1. Двигател
 Изпитваният двигател трябва да съответства на спецификацията, залегнала в приложение 1 към настоящото правило.
 3.2. Гориво
 За изпитване се използва подходящо еталонно гориво, описано в приложение 5 към настоящото правило.
 4. УСЛОВИЯ НА ИЗПИТВАНЕТО
 Изпитвателните условия трябва да отговарят на изискванията за изпитване на емисии, описани в настоящото правило.
 5. ИЗПИТВАТЕЛНО ОБОРУДВАНЕ
 Динамометричният стенд за изпитване на двигателя трябва да отговаря на изискванията на приложение 4А към настоящото правило.
 6. ИЗПИТВАТЕЛЕН ЦИКЪЛ НА БД
 6.1.
 Изпитвателният цикъл на БД е единичен съкратен ESC изпитвателен цикъл. Индивидуалните режими се изпълняват в същата последователност, както при ESC цикъла, определен в точка 2.7.1 от допълнение 1 към приложение 4А към настоящото правило.
 Двигателят трябва да работи не повече от 60 секунди при всеки режим, като завърши промените в честотата на въртене и натоварването през първите 20 секунди. Определената честота на въртене се поддържа в рамките на ± 50 min-1 и определеният въртящ момент се поддържа в рамките на ± 2 % от максималния въртящ момент при всяка честота на въртене.
 Не се изисква измерване на емисиите отработили газове по


text:
време на изпитателния цикъл на БД.
 6.2. Подготвителен цикъл
 6.2.1.
 След въвеждане на един от режимите за повреда, дадени в точка 6.3. двигателят и неговата СБД се подготвят чрез подготвителния цикъл.
 6.2.2.
 По искане на производителя и със съгласието на органа за типово одобрение може да се използват алтернативен брой последователни изпитвателни цикли на БД, но не повече от девет.
 6.3. Изпитване на СБД
 6.3.1.
 Дизелови двигатели и превозни средства, оборудвани с дизелов двигател
 6.3.1.1.
 След подготовка, съгласно точка 6.2., изпитваният двигател се пуска да работи в изпитвателен цикъл на БД, описан в точка 6.1. от настоящото допълнение. ИН трябва да се задейства преди края на това изпитване при всяко от условията, дадени в точки 6.3.1.2 до 6.3.1.7. Техническата служба може да замени тези изисквания с други в съответствие с точка 6.3.1.7. За целите на типово одобрение общият брой повреди, предмет на изпитването, в случай на различни системи или компоненти не трябва да превишава четири.
 Ако изпитването се извършва с цел типово одобрение на СБД семейство двигатели, състояща се от двигатели, които не принадлежат на същото семейство, органът за типово одобрение увеличава броя на повредите, предмет на изпитвания, до най-много четири пъти броя на семействата двигатели, които участват в СБД семейството. Органът за типово одобрение може да реши да съкрати изпитването по всяко време преди достигане на този максимален брой изпитвания за повреда.
 6.3.1.2.
 При замяна на който и да било катализатор с влошен или дефектен катализатор или електронно симулиране на такава повреда, когато катализаторът е монтиран в отделен корпус, който може да е или да не е част от deNOx системата или филтъра за прахови частици за дизелов двигател.
 6.3.1.3.
 При замяна на deNOx система, когато е монтирана, (включително датчици, които са неразделна част на системата) с влошена или дефектна deNOx система или електронно симулиране на влошена или дефектна deNOx система, която води до емисии, превишаващи праговите стойности на БД за Nox, посочени в таблицата в точка 5.4.4. от настоящото правило.
 В случай, че двигателят се одобрява съгласно точка 5.4.1. от настоящото правило във връзка със следене за главна функционална повреда, изпитването на deNOx системата определя ИН да светне при кое да е от следните условия:
 a)
 пълно отстраняване на системата или замяната на системата с фалшива система;
 б)
 липса на необходим реагент за deNOx система;
 в)
 електрическа повреда на компонент (напр. датчици и изпълнителни механизми, дозиращ контролен блок) на deNOx системата, включително, когато е приложимо, системата за нагряване на реагента;
 г)
 повреда на дозиращата система за реагент (напр. липса на подаване на въздух, задръстена дюза, повреда на дозираща помпа) на deNOx системата;
 д)
 главна авария на системата.
 6.3.1.4.
 При пълно отстраняване на филтъра за прахови частици, когато такъв филтър е монтиран, или замяна на филтъра за прахови частици с дефектен филтър за прахови частици, което води до емисии, превишаващи праговите стойности на БД за прахови частици, дадени в таблицата в точка 5.4.4. от настоящото правило.
 В случай, че двигателят се одобрява съгласно точка 5.4.1. от настоящото правило във връзка със следене за главна функционална повреда, изпитването на филтъра


text:
за прахови частици определя ИН да светне при кое да е от следните условия:
 a)
 пълно отстраняване на филтъра за прахови частици или замяната на системата с фалшива система;
 б)
 значително стопяване на веществото на филтъра за прахови частици;
 в)
 значително напукване на веществото на филтъра за прахови частици;
 г)
 електрическа повреда на компонент (напр. датчици и изпълнителни механизми, дозиращ контролен блок) на филтъра за прахови частици;
 д)
 повреда, когато е приложимо, на дозиращата система за реагент (напр. задръстена дюза, повреда на дозираща помпа) на филтъра за прахови частици;
 е)
 задръстен филтър за прахови частици, което води до диференциално налягане извън диапазона, обявен от производителя.
 6.3.1.5.
 Замяна на системата комбиниран филтър за deNOx и прахови частици, когато е монтирана, (включително всички датчици, които са неразделна част от устройството) с влошена или дефектна система или електронно симулиране на влошена или дефектна система, което води до емисии, превишаващи пределните стойности на БД за NOx и прахови частици в таблицата в точка 5.4.4. от настоящото правило.
 В случай, че двигателят се одобрява в съответствие с точка 5.4.1. от настоящото правило във връзка със следене за главна функционална повреда, изпитването на системата комбиниран филтър за deNOx и прахови частици определя ИН светва при кое да е от следните условия:
 a)
 пълно отстраняване на системата или замяната на системата с фалшива система;
 б)
 липса на необходим реагент за системата комбиниран филтър за deNOx и прахови частици;
 в)
 електрическа повреда на компонент (напр. датчици и изпълнителни механизми, дозиращ контролен блок) на системата комбиниран филтър за deNOx и прахови частици, включително, когато е приложимо, системата за нагряване на реагента;
 г)
 повреда на дозиращата система за реагент (напр. липса на подаване на въздух, задръстена дюза, повреда на дозираща помпа) на системата комбиниран филтър за deNOx и прахови частици;
 д)
 главна авария на NOx филтърната система;
 е)
 значително стопяване на веществото на филтъра за частици;
 ж)
 значително напукване на веществото на филтъра за частици;
 з)
 задръстен филтър за частици, което води до диференциално налягане извън диапазона, обявен от производителя.
 6.3.1.6.
 Електрическо прекъсване на изпълнителния елемент за електронно дозиране на горивото и момента на впръскване на всяка система за подаване на горивото, което води до емисии, превишаващи праговите стойности на БД за емисии, посочени в таблицата, дадена в точка 5.4.4. от настоящото правило.
 6.3.1.7.
 Електрическо прекъсване на кой да е друг компонент на двигателя, отнасящ се до емисиите, свързан към компютър, което води до емисии, превишаващи кои да е пределни стойности по таблицата в точка 5.4.4. от настоящото правило.
 6.3.1.8.
 За да удостовери съответствие с изискванията на точки 6.3.1.6 и 6.3.1.7. и със съгласието на органа за типово одобрение, производителят може да предприеме съответните стъпки, за да демонстрира, че СБД ще индикира неизправност, когато се настъпи прекъсване.
 ПРИЛОЖЕНИЕ 9Б
 Tехнически изисквания за системи за бордова диагностика (СБД) за дизелови двигатели на пътни превозни средства (WWH-OBD, gtr No 5)
 1. ПРИЛОЖЕНИЕ:
 Към момента това приложение не се прилага за целите на типовото одобрение съгласно настоящото правило. Ще се прилага в бъдеще.
 2.
 Запазено (1).
 3. ОПРЕДЕЛЕНИЯ
 3.1.
 „Система за бързо сигнализиране“


text:
означава бордова система на превозното средство, която информира водача или друга заинтересована страна, че СБД е открила неизправност.
 3.2.
 „Орган за типово одобрение“ означава органът, който издава одобрението за съответствие на СБД, разглеждана от настоящото приложение. В разширен вид това също означава техническата служба, която е акредитирана да оценява техническото съответствие на СБД.
 3.3.
 „Потвърждаващо калибрирането число“ означава число, което е изчислено и докладвано от системата на двигателя за потвърждаване на целостността на калибрирането и софтуера.
 3.4.
 „Следене на компоненти“ означава следенето на входящи компоненти за аварии на електрическите вериги и нелогични сигнали, както и следенето на изходящи компоненти за аварии на електрическите вериги и функционални повреди. То се отнася до компоненти, които са електрически свързани с регулатора/регулаторите на системата на двигателя.
 3.5.
 „Потвърден и активен DTC“ означава DTC, който е съхранен по времето, когато СБД прави заключение за съществуването на неизправност.
 3.6.
 „Постоянен индикатор за неизправност (ИН)“ означава индикатор за неизправност, който дава постоянна индикация през цялото време, докато ключът е в положение контакт (вкл.) с работещ двигател (вкл. запалване — работещ двигател).
 3.7.
 „Недостатък“ означава технология на СБД за следене или друга характеристика на СБД, която не отговаря на подробните изисквания на настоящото приложение.
 3.8.
 „Диагностичен код за повреда (DTC)“ означава цифрен или буквено-цифрен идентификатор, който идентифицира или обозначава неизправност.
 3.9.
 „Повреда в електрическата верига“ означава неизправност (напр. отворена верига или късо съединение), която води до излизане на измервателния сигнал (т.е.напрежения, токове, честоти и т.н.) извън обхвата, в който предавателната функция на датчика е проектирана да работи.
 3.10.
 „Семейство СБД по емисии“ означава групирането от производителя на системи двигатели, които имат общи методи на следене/диагностициране на неизправностите, свързани с емисиите.
 3.11.
 „Следене на праговите стойности на емисиите“ означава следене за неизправност, която води до надвишаване на праговите стойности на БД за емисиите. То се състои от:
 а)
 измерване на преките емисии с помощта на датчика/датчиците за емисии в изпускателна тръба и модел за корелация на преките емисии към специфичните емисии от изпитвателен цикъл; и/или
 б)
 показание за увеличаване на емисиите посредством взаимовръзка на входящата/изходящата информация от компютъра към специфичните емисии от изпитвателен цикъл.
 3.12.
 „Система на двигателя“ означава двигателят, както би бил конфигуриран, при изпитването му за емисии на отработили газове на изпитвателния стенд за одобряване, включително:
 a)
 контролер/и за електронно управление на двигателя;
 б)
 система(и) за последваща обработка на отработилите газове;
 в)
 всеки, свързан с емисиите, компонент на системата на двигателя или изпускателната система, който осигурява входни данни за контролера/ите за електронно управление на двигателя или получава изходни данни от него; както и
 г)
 комуникационният интерфейс (хардуер и съобщения) между контролер/и за електронно управление на двигателя и всяко друго силово предаване или регулиращо звено на превозното средство, когато разменената информация има влияние върху правилното функциониране на контрола върху емисиите.
 3.13.
 „Функционална повреда“ означава неизправност, при която изходящ компонент не отговаря на командата на компютъра по очаквания начин.
 3.14.
 „Технология при неизправност на контрола на емисиите (MECS)“ означава технология в рамките на системата на двигателя, която се задейства в резултат на свързана с емисиите неизправност.
 3.15.
 „Индикатор за


text:
неизправност (ИН)“ означава индикатор, който ясно осведомява водача на превозното средство в случая на неизправност. ИН е част от системата за бързо сигнализиране (вж. „постоянен ИН“, „ИН при поискване“ и „кратък ИН“).
 3.16.
 „Неизправност“ означава повреда или влошаване на системата на двигателя, включително СБД, която може да доведе или до увеличаване на някой от регулираните замърсители, изпускани от системата на двигателя, или до намаление на ефективността на СБД.
 3.17.
 „ИН статус“ означава положението на команда на ИН, като постоянен ИН, ИН при поискване и кратък ИН, или изключеното му положение.
 3.18.
 „Следене“ (вж.„следене на праговите стойности на емисиите“, „следене на работата“ или „следене за главна функционална повреда“).
 3.19.
 „Изпитвателен цикъл на БД“ означава цикъл, по времето на който система на двигател работи на изпитвателен стенд на двигател, за да се оцени реакцията на СБД на наличието на квалифициран влошен компонент.
 3.20.
 „Базов двигател на СБД“ означава система на двигател, която е била избрана от семейство БД по емисии и на която болшинството от конструктивните елементи на БД са предствителни за това семейство.
 3.21.
 „Система за бордова диагностика (СБД)“ означава система за бордова диагностика, качена на превозно средство или двигател, която е в състояние да:
 a)
 открива неизправностите, засягащи работата по емисиите на системата на двигателя;
 б)
 указва появата на неизправности посредством системата за бърза сигнализация;
 в)
 идентифицира вероятната област на неизправност посредством информацията, съхранявана в компютърната памет и/или съобщава тази информация извън превозното средство.
 3.22.
 „Индикатор за неизправност (ИН)при поискване“ означава индикатор за неизправност, който дава постоянна индикация в отговор на поискване, направено с ръка от мястото на водача, докато ключът е в положение контакт (вкл.) с работещ двигател (вкл. запалване — загасен двигател).
 3.23.
 „Работна последователност“ означава пускане на двигател, работен период, спиране на двигател и времето до следващото пускане, при които специфичен датчик за БД работи през целия период и ако има неизправност,ще я открие;
 3.24.
 „Непотвърден диагностичен код за повреда“ означава DTC, което се съхранява от СБД, защото уред за следене е открил ситуация, в която може да е налице неизправност по време на текущата или последно приключилата работна последователност.
 3.25.
 „Следене на работата“ означава следене за повреди, което се състои от проверки на функционирането и следене на параметри, които не са свързани с праговите стойности на емисиите. Такова следене типично се извършва на компоненти или системи, за да се потвърди, че те работят в рамките на точния обхват (напр. диференциалното налягане в случая на DPF)
 3.26.
 „Потенциален DTC“ означава DTC, което се съхранява от СБД, защото уред за следене е открил ситуация, в която може да е налице повреда, но се изисква допълнителна оценка за потвърждение. Потенциален DTC е непотвърден DTC, който не е бил потвърден и задействан.
 3.27.
 „Действал диагностичен код за повреда“ означава вече потвърден и задействан DTC, който остава съхранен след като СБД е заключила, че неизправността, която е източник на DTC е престанала да е налице.
 3.28.
 „Квалифициран компонент/система с влошени характеристики“ означава двигател или компонент, който е бил преднамерено влошен (напр. ускорено износване) и/или подложен на контролирана намеса и който е


text:
бил приет от органите, съгласно разпоредбите, заложени в настоящото приложение.
 3.29.
 „Нелогичен сигнал“ означава неизправност, представляваща сигнал от отделен датчик или компонент, който се различава от очаквания, при преценяването му спрямо сигналите, подадени от останалите датчици или компоненти на контролната система. Нелогични сигнали включват неизправности, които водят до излизане на измервателния сигнал (т.е. напрежения, токове, честоти и др.) извън обхвата, в който предавателната функция на датчика е проектирана да действа.
 3.30.
 „Готовност“ означава статус, указващ дали уред за следене или група от уреди за следене са работили от времето на последното изтриване, извършено по задание на външно четящо устройство на БД.
 3.31.
 „Четящо устройство“ означава външно оборудване за изпитване, използвано за извънбордова връзка със СБД в съответствие с изискванията на настоящото приложение.
 3.32.
 „Кратък индикатор за неизправност“ означава индикатор за неизправност, който дава постоянна индикация от момента, в който ключът е завъртян в положение контакт (работещ) и двигателят е запален (работещо запалване – работещ двигател) и който изгасва след 15 секунди или когато ключът е завъртян в изключено положение, което от двете събития настъпи първо.
 3.33.
 „Идентификация на калибрирането на софтуера“ означава серия от буквено-цифрени знаци, която идентифицира свързаната с емисиите калибровка/софтуерна версия(и), инсталирани на системата на двигателя.
 3.34.
 „Следене за главна функционална повреда“ означава следене за неизправност, която води до пълна загуба на желаното функциониране на системата.
 3.35.
 „Цикъл на загряване“ означава достатъчна работа на двигателя, така че температурата на охладителя да се е повишила от пускането на двигателя най-малко с 22 K (22 oC/40 oF) и достига минимална температура 333 K (60 oC/140 oF) (2).
 3.36.
 Съкращения
 CV
 Вентилация на картера
 DOC
 Окисляващ катализатор за дизел
 DPF
 Филтър или уловител за прахови частици от дизел, включително филтър за прахови частици от дизел с катализатор и уловители с постоянно регенериране (CRT)
 DTC
 Диагностични кодове за повреда
 EGR
 Рециркулация на отработилите газове
 HC
 Въглеводороди
 LNT
 Уловител заNOx от бедни смеси (или NOx абсорбер)
 MECS
 Технология за неизправности в контрола на емисии
 NOx
 Азотни окиси
 OTL
 Прагови стойности на БД
 РМ
 Прахови частици
 SCR
 Селективна каталитична редукция
 TFF
 Следене за главна функционална повреда
 VGT
 Турбина с променлива геометрия
 VVT
 Променливо газоразпределение
 4. ОБЩИ ИЗИСКВАНИЯ
 В контекста на настоящото приложение, система за бордова диагностика за контрол на емисии трябва да има способността да открива неизправности или да указва тяхното настъпване посредством индикатор за неизправност, да идентифицира вероятната област на неизправност чрез информация, съхранена в компютърната памет и да предава тази информация извън двигателя.
 СБД трябва да бъде така проектирана, конструирана и инсталирана в превозното средство, че да може да идентифицира типовете неизправности за целия срок на експлоатация на двигателя. За постигане на тази цел административният отдел приема, че двигатели, които са използвани по-дълго от предписания срок на експлоатация, могат да покажат признаци на влошаване на работните характеристики и чувствителността на СБД, при което праговите стойности на БД за емисиите могат да бъдат превишени, преди СБД да сигнализира на водача на превозното средство за неизправност.
 Горният параграф не удължава отговорността на производителя на двигателя за съответствие на двигателя отвъд предписания срок на експлоатацията


text:
(т.е. периода от време или разстоянието, за които стандартите за емисиите и пределните стойности на емисиите продължават да се прилагат).
 4.1. Заявление за типово одобрение на СБД.
 4.1.1.
 Първично одобрение
 Производителят на система на двигател може да подаде заявление за одобрение на СБД по един от следните три начина:
 a)
 Производителят на система на двигател подава заявление за одобрение на отделна СБД, като демонстрира че СБД е в съответствие с всички разпоредби на настоящото приложение;
 б)
 Производителят на система на двигател подава заявление за одобрение на семейство от СБД на емисии като демонстрира, че базовата система на двигател със СБД от семейството е в съответствие с всички разпоредби на настоящото приложение.
 в)
 Производителят на система на двигател подава заявление за одобрение на СБД, като демонстрира, че СБД отговаря на критериите за принадлежност към семейство за СБД на емисии, което вече има сертфикат.
 4.1.2.
 Разширяване/Промяна на съществуващ сертфикат
 4.1.2.1.
 Разширяване за включване на нова система на двигател е семейство от СБД на емисии
 По искане на производителя и с одобрението на административния отдел нова система на двигател може да бъде включена като член на сертифицирано семейство от СБД на емисии, ако всички системи на двигател в така разширеното семейство за СБД на емисии все още имат общи методи за следене/диагностициране на свързани с емисиите неизправности.
 Ако всички конструктивни елементи на СБД на базовата система на двигател със СБД са представителни за тези на новата система на двигател, то базовата система на двигател със СБД остава непроменена и производителят променя пакета от документация съгласно точка 8. от настоящото приложение.
 Ако новата система на двигател съдържа конструктивни елементи, които не са представени в базовата система на двигател със СБД, но самата тя може да представлява цялото семейство, то новата система на двигател става нова базова система на двигател със СБД. В такъв случай се демонстрира, че новите конструктивни елементи на СБД съответстват на разпоредбите от настоящото приложение и комплектът документи се променя съгласно точка 8. от настоящото приложение.
 4.1.2.2.
 Разширяване, което урежда конструктивна промяна, засягаща СБД
 По искане на производителя и с одобрението на административния отдел може да бъде издадено разширение на съществуващия сертификат в случай на конструктивна промяна на СБД, ако производителят докаже, че конструктивните промени съответстват на разпоредбите от настоящото приложение.
 Комплектът документи се променя съгласно точка 8. от настоящото приложение.
 Ако съществуващият сертификат се отнася до семейство за СБД на емисии, производителят представя на административния отдел доказателства, че методите на следене/диагностициране на свързаните с емисиите неизправности все още са общи за семейството и че базовата система на двигател със СБД все още е представителна за семейството.
 4.1.2.3.
 Промяна на сертификата, която да отразява рекласификация на неизправностите
 Настоящата точка се прилага, когато вследствие искане на органа, издал одобрението, или по собствена инициатива, производителят подава заявление за промяна на съществуващ сертификат, с цел рекласификация на една или повече неизправности.
 Съответствието на новата класификация се демонстрира съгласно разпоредбите на настоящото приложение и комплектът документи се променя съгласно точка 8. от настоящото приложение.
 4.2. Изисквания за следене
 Всички свързани с емисиите компоненти и системи,


text:
включени в система на двигател, се следят от СБД в съответствие с изискванията, определени в допълнение 3. Не се изисква обаче СБД да използва отделен уред за следене за откриване на всяка неизправност, посочена в допълнение 3.
 СБД следи също собствените си компоненти.
 Точките от списъка в допълнение 3 изброяват системите или компонентите, които да бъдат следени от СБД и описват видовете следене, което се очаква за всеки един от тези компоненти или системи (т.е. следене на праговите стойности на емисиите, следене на работата, следене на главна функционална повреда и следене на компоненти).
 Производителят може да реши да бъдат следени допълнителни системи и компоненти.
 4.2.1.
 Избор на техниката на следене
 Органите за типово одобрение може да одобрят използването от страна на производителя на тип техника за следене, различен от споменатия в допълнение 3. Производителят демонстрира, че избраният тип следене е устойчив, навременен и ефикасен (т.е. чрез технически аргументи, резултати от изпитвания, предишни споразумения и т.н.).
 В случай на система и/или компонент, които не са обхванати в допълнение 3., производителят предоставя за одобрение на административния отдел подход на следене. Административната служба одобрява избрания тип следене и техниката на следене (т.е.следене на праговите стойности на емисиите, следене на работата, следене на главна функционална повреда и следене на компоненти), ако производителят е демонстрирал, спрямо изброените в допълнение 3, че избраният тип следене е устойчив, навременен и ефикасен (т.е. чрез технически аргументи, резултати от изпитвания, предишни споразумения и т.н.).
 4.2.1.1.
 Взаимовръзка с действителни емисии
 В случая на следене на прагови стойности на емисии се изисква изясняване на взаимовръзката им със специфични емисии на изпитвателен цикъл. Тази взаимовръзка типично се демонстрира на изпитвателен двигател в лабораторна обстановка.
 Във всички други случаи на следене (т.е. следене на работата, следене на главна функционална повреда и следене на компоненти) не е необходимо установяване на взаимовръзка с действителните емисии. Административният отдел обаче може да изиска данни от изпитванията, за да утвърди класификацията на ефектите от неизправностите, както е описано в точка 6.2. от настоящото приложение.
 Примери:
 Електрическа неизправност може да не изисква установяване на взаимовръзка, защото тя е да/не неизправност. Неизправност на филтъра за прахови частици на дизелов двигател, следена посредством спада на налягането, може да не изисква установяване на взаимовръзка понеже предшества неизправност.
 Ако производителят докаже, съгласно изискванията за доказателство от настоящото приложение, че при пълна повреда или отстраняване на компонент или система емисиите не биха превишили праговите стойности на СБД, се приема следене на работата на този компонент или система.
 Когато се използва датчик на емисиите в изпускателна тръба за следене на емисиите на специфичен замърсител, всички останали уреди за следене могат да бъдат освободени от по-нататъшно съотнасяне към действителните емисии на този замърсител. Независимо от това, такова освобождаване не изключва нуждата от включване на тези уреди за следене, при използване на друга техника на следене, като част на СБД, тъй като уредите за следене все още са необходими с цел изолиране на неизправността.
 Всяка неизправност неизменно се класифицира съгласно точка 4.5. въз основа на въздействието ѝ върху емисиите, независимо от типа следене, използвано за откриването на


text:
неизправността.
 4.2.2.
 Следене на компоненти (вътрешни/външни компоненти/системи)
 В случай на вътрешни компоненти, които са част от системата на двигателя, СБД открива като минимум повреди на електрическата верига и, където е осъществимо, нелогични сигнали.
 След това диагностиката на нелогични сигнали установява дали количеството изходящи показания на датчика е нецелесъобразно високо или нецелесъобразно ниско (т.е. налице е „двустранна“ диагностика).
 Доколкото е осъществимо, и със съгласието на административния отдел, СБД открива поотделно нелогични сигнали (напр. стойности, нецелесъобразно високи или нецелесъобразно ниски) и повреди на електрическата верига (напр. стойности, по-високи от обхвата и по-ниски от обхвата). Освен това се съхраняват уникални диагностични кодове за повреди за всяка различна неизправност (напр. стойности, по-високи от обхвата, по-ниски от обхвата и нелогичен сигнал).
 В случай на външни компоненти, които са част от системата на двигателя, СБД открива като минимум повреди на електрическата верига и, където е осъществимо, дали липсва съответна функционална реакция на компютърните команди.
 Доколкото е осъществимо, и със съгласието на административния отдел, СБД открива поотделно нелогични сигнали(напр. стойности, нецелесъобразно високи или нецелесъобразно ниски) и повреди на електрическата верига (напр. по-високо от обхвата и по-ниско от обхвата) и съхранява уникални диагностични кодове за повреда за всяка различна неизправност (напр. стойности, по-високи от обхвата, по-ниски от обхвата, функционална повреда)
 СБД извършва също следене на логичността на информация, която идва от или се предоставя на компоненти, които не принадлежат към системата на двигателя, когато тази информация представлява риск за надлежното функциониране на системата за контрол на емисиите и/или системата на двигателя.
 4.2.2.1.
 Изключения при следене на компонентите
 Следене за повреди на електрическата верига и, доколкото е осъществимо, функционалността и нелогични на системата на двигателя не се изисква, ако са изпълнени следните условия:
 a)
 повредата има за резултат увеличаване на емисиите на който и да е замърсител с по-малко от 50 % от регулираните пределни стойности на емисиите, и;
 б)
 повредата не е причина за които и да е емисии да превишат регулираните пределни стойности на емисиите, (3) и;
 в)
 повредата не оказва въздействие на компонент или система, които правят възможна надлежната работа на СБД.
 Определянето на въздействието върху емисиите се извършва на стабилизирана система на двигател в изпитвателна камера на динамометричен стенд на двигател съгласно процедурите за демонстрация от настоящото приложение.
 4.2.3.
 Честота на следене
 Уредите за следене работят непрекъснато, по всяко време, когато са изпълнени условията за следене или веднъж по време на работна последователност (напр. за уреди за следене, които водят до увеличаване на емисиите, когато работят).
 Когато даден уред за следене не работи непрекъснато, производителят дава ясна информация за това на административния отдел и описва условията, при които уредът за следене работи.
 Уредите за следене работят по време на приложимия изпитвателен цикъл за СБД, посочен в точка 7.2.2.
 Счита се, че уредът за следене работи непрекъснато, ако той работи при честота, не по-малка от един път в секундата. Ако от външен или вътрешен компонент на компютъра се взема проба по-рядко от един път на секунда за целите на контрола на двигателя, уредът за следене се счита също, че работи непрекъснато, ако сигналът от компонента се


text:
оценява всеки път, когато се взема проба.
 За компоненти и системи, които работят непрекъснато, не е необходимо да се задейства външен компонент/система с единствена цел следенето на този външен компонент/система.
 4.3. Изисквания за записване на информацията на БД
 Когато е открита неизправност, но все още не е потвърдена, възможната неизправност се разглежда като „потенциален диагностичен кода за повреда“ и съответно се записва статус „непотвърден DTC“. „Потенциален DTC“ не води до задействане на системата за бърза сигнализация съгласно точка 4.6.
 В рамките на първата работна последователност дадена неизправност може да бъде непосредствено разглеждана като „потвърдена и активна“, без да бъде считана за „потенциален DTC“. На такава неизправност се дава статус „потенциален DTC“ и „потвърден и действащ DTC“ .
 В случай на неизправност, при която има нова поява на предишен активен статус, на тази неизправност по избор на производителя може директно да бъде даден статус „потенциален DTC“ и „потвърден и действащ DTC“, без да ѝ бъде даван статус „потенциален DTC“ . Ако на тази неизправност е даден потенциален статус, тя запазва също и предишния активен статус, докато все още не е потвърдена или активна.
 Системата за следене заключава дали е налице неизправност преди края на първата работна последователност след първото откриване на неизправността. Тогава „потвърден и действащ DTC“ се запазва в паметта и се задейства системата за бърза сигнализация съгласно точка 4.6.
 В случай на възстановяващ се MECS (т.е. работата автоматично се завръща към нормално протичане и MECS е деактивиран при следващото пускане на двигателя) не необходимо да се запазва в паметта „потвърден и действащ DTC“, освен когато MECS е наново задействан преди края на следващата работна последователност. В случай на невъзстановяващ се MECS, „потвърден и действащ DTC“ се запазва в паметта, веднага щом е задействан MECS.
 В някои специфични случаи, когато уредите за следене имат нужда от повече от две работни последователности, за да точното откриване и потвърждаване на неизправност (напр. уреди за следене, които използват статистически модели или по отношение на потреблението на флуиди от превозното средство) административният отдел може да позволи използването на повече от две работни последователности за следене, при условие че производителят обоснове необходимостта от по-дълъг период за следене (напр. чрез технически доводи, опитни резултати, производствен опит и т.н.).
 Когато потвърдена и активна неизправност вече не се открива от системата през пълна работна последователност, при началото на следващата работна последователност на тази неизправност се дава предишния активен статус, който се запазва докато неизправността не е изтрита с четящо устройство или е изтрита от компютърната памет съгласно точка 4.4.
 Бележка
 :
 Изискванията, предписани в настоящата точка, са илюстрирани в допълнение 2.
 4.4. Изисквания за изтриване на информацията на БД
 Самата СБД не изтрива диагностичния код за повреда и приложимата информация (включително свързаната информация за моментното състояние) от паметта на компютъра, преди DTC да е бил в статус „действал преди“ за най-малко 40 цикъла на загряване или 200 часа работа на двигателя, което събитие настъпи първо. СБД изтрива всички DTC и цялата приложима информация (включително свързаната информация за моментното състояние) при поискване от четящо устройство или уреда за поддръжка.